РЕШЕНИЕ НА КОМИСИЯТА
oт 20 април 2007 година
за признаване по принцип на пълнотата на досието, представено за подробна проверка с оглед на възможното включване на пироксулам в приложение I към Директива 91/414/ЕИО на Съвета
(нотифицирано под номер C(2007) 1698)
(Текст от значение за ЕИП)
(2007/277/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/EИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
Директива 91/414/ЕИО предвижда изготвянето на списък на Общността с активни вещества, чието включване в състава на продукти за растителна защита се разрешава.
(2)
На 28 февруари 2006 г. Dow AgroSciences GmbH представи на властите на Обединеното кралство досие за активното вещество пироксулам със заявление за включването му в приложение I към Директива 91/414/ЕИО.
(3)
Властите на Обединеното кралство информираха Комисията, че след първоначален преглед, документацията за съответното активно вещество изглежда отговаря на изискванията за данни и информация, определени в приложение II към Директива 91/414/ЕИО. Представената документация изглежда също отговаря на изискванията за данни и информация, определени в приложение III към Директива 91/414/ЕИО по отношение на един продукт за растителна защита, съдържащ съответното активно вещество. В съответствие с член 6, параграф 2 от Директива 91/414/ЕИО, досието беше съответно препратено от заявителя на Комисията и на другите държави-членки и бе отправено до Постоянния комитет по хранителната верига и здравето на животните.
(4)
С настоящото решение следва официално да се потвърди на ниво Общност, че документацията се счита за отговаряща по принцип на изискванията за данни и информация, предвидени в приложение II, за поне един продукт за растителна защита, съдържащ съответното активно вещество, и на изискванията, определени в приложение III към Директива 91/414/ЕИО.
(5)
Настоящото решение не засяга правото на Комисията да поиска от заявителя да представи допълнителни данни или информация с цел да поясни някои точки в досието.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Без да се засяга член 6, параграф 4 от Директива 91/414/EИО, досието относно активното вещество, посочено в приложението към настоящото решение, което бе представено на Комисията и на държавите-членки с оглед получаване на разрешение за включването на това вещество в приложение I към тази директива, отговаря по принцип на изискванията за данни и информация, определени в приложение II към тази директива.
Досието също отговаря на изискванията за данни и информация, определени в приложение III към тази директива по отношение на един продукт за растителна защита, съдържащ активното вещество, като се имат предвид предложените приложения.
Член 2
Докладващата държава-членка извършва подробна проверка на съответното досие и докладва на Европейската комисия заключенията от проверката заедно с препоръки за включването или невключването на съответното активно вещество в приложение I към Директива 91/414/ЕИО и всички условия, свързани с това, във възможно най-кратки срокове и не по-късно от една година, считано от датата на публикуване на настоящото решение в Официален вестник на Европейския съюз.
Член 3
Адресати на настоящото решение са държавите-членки.
Съставено в Брюксел на 20 април 2007 година.